John Young

John Watts Young (24. september 1930 San Francisco – 5. jaanuar 2018 Houston) oli Ameerika Ühendriikide astronaut, mereväelane, katselendur ja aeronautikainsener. Ta oli missiooni Apollo 16 komandörina üheksas inimene, kes kõndis Kuul. Youngi esimene missioon oli 1965. aastal Gemini 3. Teisel missioonil, Gemini 10, oli ta juba komandör. 1969. aastal oli ta Apollo 10 meeskonna liige. Ta oli üks kolmest astronaudist, kes käis Kuul kaks korda. Lisaks lendas ta kaks korda Space Shuttle'iga ning juhtis selle esimest missiooni STS-1. Young oli pikima karjääriga astronaut: 42 aasta jooksul lendas ta kosmosesse kuus korda ja oli meeskonnaliige või komandör neljal kosmoselaeval. Young läks NASAst pensionile 2004. aastal 74-aastaselt. Young suri 5. jaanuaril 2018 kopsupõletiku tüsistuste tagajärjel. Young sündis 24. septembril 1930 USA California osariigis San Franciscos. Kui ta oli pooleteiseaastane, kolis ta perega ülemaailmse majanduskriisi ajal kõigepealt Georgia ja seejärel Florida osariiki. Floridas lõpetas Young 1948. aastal keskkooli. Hiljem lõpetas ta kiitusega Georgia Tehnikainstituudi, kus oli õppinud aeronautikainseneriks. Seejärel astus Young Ameerika Ühendriikide mereväkke, kus ta määrati hävitaja USS Laws tulejuhiks. Ta osales Korea sõjas, pärast seda saadeti ta õppima lenduriks. Pärast lennukooli lõpetamist töötas ta neli aastat lennukikandjatel ja 1959. aastal sai temast katselendur, kes testis hävituslennukite relvasüsteeme. Young lahkus mereväest 1976. aasta septembris kapteni auastmes. Young liitus NASAga 1962. aastal, kui ta valiti teise astronautide gruppi. Tema esimene missioon oli Gemini 3, kus ta oli piloot. Gemini 3 oli Gemini programmi esimene mehitatud lend ja selle komandör oli Gus Grissom. Hiljem avastas NASA, et Young oli laeva pardale salaja võileiva toimetanud. Pärast Gemini 3 missiooni määrati Young Gemini 6A piloodiks, aga pärast nn võileivaintsidenti polnud NASA kindel, mida mehega peale hakata. Kõik teise astronautide grupi liikmed, kellel oli lennukogemus, viidi üle Apollo programmi; kaks astronauti said vähetähtsate vahejuhtumite pärast lennukeelu. Kui Edward H. White viidi üle Apollo programmi, sai John Young lennuloa ja oli Gemini 10 komandör. Young määrati Apollo programmi 1966. aastal. Pärast Apollo 1 põlengut määrati Young programmi esimese mehitatud missiooni, Apollo 7 varumeeskonda. Seejärel sai ta Apollo 10 juhtimismooduli piloodiks. Apollo 10 oli esimene missioon, kus kuumooduliga lennati Kuu kohal. Pärast Apollo 10 missiooni määrati Young missiooni Apollo 13 varumeeskonda. Kui Apollo 13 hätta sattus, osales Young NASA pingutustes meeskond elusana Maale tuua. Rotatsiooni järgi sai Youngist Apollo 16 komandör ja hiljem Apollo 17 varukomandör, sest Eugene Cernan oli põlve vigastanud. Kui arstid oleksid andnud Cernanile lennukeelu, oleks Young juhtinud kaht viimast lendu Kuule. 1974. aastal sai Young NASA astronaudibüroo juhiks. Ta valiti Space Shuttle'i programmi esimese missiooni STS-1 komandöriks. 1983. aastal juhtis ta missiooni STS-9 ja ta määrati ka missiooni STS-61-J komandöriks. STS-61-J pidi 1986. aastal viima orbiidile Hubble'i kosmoseteleskoobi, kuid see missioon tühistati pärast Challengeri katastroofi. Young kritiseeris pärast Challengeri katastroofi NASA juhtkonda. 1987. aastal määrati Young Johnsoni kosmosekeskusse direktori assistendiks. NASA eitab, et Youngi kriitika seda otsust mõjutas. Young läks NASAst pensionile 31. detsembril 2004, olles töötanud seal 42 aastat. 1978 – Hubbardi medal "John Young: The Prolific Astronaut". Space.com. Vaadatud 31. juuli 2018. "NASA Remembers Agency's Most Experienced Astronaut". NASA. Vaadatud 31. juuli 2018. "John Young, 'astronaut's astronaut,' retires". CollectSpace. Vaadatud 31. juuli 2018. "Astronaut John Young, Who Walked on the Moon and Led 1st Shuttle Mission, Dies at 87". Space.com. Vaadatud 31. juuli 2018. "Astronaut John Young, naval aviator, has died". Navy Times. Vaadatud 31. juuli 2018. "Apollo 10". NASA. Vaadatud 31. juuli 2018. "Members of Apollo 13 Team Reflect on 'NASA's Finest Hour'". NASA. Originaali arhiivikoopia seisuga 24. september 2018. Vaadatud 31. juuli 2018. "STS-61-J". Astronautix. Vaadatud 31. juuli 2018. "John Young, Only One to Walk on Moon and Fly Shuttle, Dies at 87". Bloomberg. Vaadatud 31. juuli 2018.